He-a, aus mir is was worre. Des hätt a känner gedenkt, domols im Hemshof   Vor ugfähr drei Johr hot des agfange. Do hot mich moin Chef zu sich gerufe un hot gsaat: Sie haben sehr gute Arbeit geleistet. Alle Achtung! Ich könnte Sie mir durchaus in einer höheren Postion vorstellen, nur Ihr Outfit .  Do hawwich die Jeanshosse in de Schrank geraamt und hab mer drei Koschdiemcher gekaaft: in Dunkelgrien,  dezendem Beige un Anthrazit  des dät immer elegant wirke, hot die Verkoiferin gsaat.  Henn se dich jetzt soweit?, hot moi Froindin gfroocht. Awwer ich hab gelacht un hab gsaat: Jo, des sin doch bloß Klamodde! Des verännert doch net de Mensch!.  A  moin Chef, der hot sich gfräät. Der hot mer dann Rhetorik-Kurse empfohle, dass ich lern iwwer nix zu redde, awwer dodefu viel un mit jedem. Er hot gsat, des braucht mer, wammer Karriere mache will. In emme annere Kurs henn se mer gezeigt, wie mer Hummer  isst, un dass mers Besteck vun auße nooch inne nimmt un so. S war schun intressant. Ich mään, fer moi Froindin hawwich do nadierlich kä Zeit mer ghabt. Des waren jo alles Owendkurse. Awwer die hätt des sowieso net verstanne.  In dere Zeit war ich aach oft uff so After-Work-Parties. Des mit dem Hummer hab ich do allerdings net gebraucht. Do gebts meischtens doch eher Hähncher- bähncher  all you can eat, die Kategorie. Des Kloore an sore After-Work-Party is, du braugscht dich net umzustelle. Du  triffscht die gleiche Leit wie im Gschäft, die redden iwwer die gleiche Sache  es is nur gut. Un du kannsch Kontakte knipfe mit Heechere, wääscht, un die helfen der dann weiter nooch owwe.  Johoo, ich hätt mich schun als a gern mit moinere Froindin getroffe, awwer helft mer des weiter? Nä! Alla!  Un nochm dridde Englischkurs hawwisch dann a uff Gschäftsrääs gedirft. New York  Sao Paulo  hi un zurick.  In New York, do hawwisch den American Way of Life kennegelernt. Also des geht so: Jeder  froocht dich, wie ders geht, awwer eigentlich interessierts kä Saun un du muscht immer bloß saache: ngood  un bleed grinse. Des is so schä ääfach. Bei uns, wann dich änner froocht, do muscht iwwerlegge, was verzehlscht dem, hoscht Vertraue zuem odder net  un do saagsch ääfach: ngood. In Sao Paulo, do braugsch des net. Do braugsch bloß en gude Maache fer des gebrodene Flääsch am Spieß un e gudi Lewwer un drei Sprich:  Erschtens: Also wer so ein Essen in der Churrascaria noch nicht erlebt hat,  dem fehlt wirklich was.  Zwäddens: Mir is schon wieder nachm Caipi  un Driddens: Mein Gott sind die Menschen hier arm. Da kann man ja froh sein, wenn man nicht entführt wird.  Uff sore Gschäftsrääs reddsch jo bloß englisch odder hochdeitsch. Jo, un dann hawwich mer des Hochdeitsch a fer dehääm agewähnt.  Es wirkt einfach viel professioneller. Nach der Reise hatte ich endlich n bisschen Luft. Da habe ich auch meine Freundin mal wieder besucht und sie in ein Restaurant eingeladen.  Aber  es war ein Desaster! Als ich ihr einen Prosecco als Aperitif vorgeschlagen habe, da sagt sie doch tatsächlich zu mir: Ich hab frieher kä klääni Reblaus getrunke, no mach ichs heit a net. Hosch kä Geld feren Riesling Sekt?  Na ja. Ich habe ihr dann von der Reise erzählt und dass ich mein berufliches Spektrum entscheidend erweitert habe  und was war ihre Reaktion?  Hääst des, du konnsch jetzt nix mehr richtich, redscht awwer iwwerall mit? Ich hab ihr das nicht übel genommen. Uns  trennen einfach Welten. Die eine entwickelt sich eben weiter, und der andere kann da nicht Schritt halten. Sie hat auch nicht verstanden, dass im Zeitalter der Globalisierung Flexibilität und Spontaneität gefragt sind. Erzählt sie mir doch, ihre Schwester sei mit dem dritten Kind schwanger, und der Mann werde jetzt nach Leipzig versetzt, und alles sei so schrecklich.  Da sag ich: Das ist doch toll. Die sollen das doch als Chance nehmen. Der Mensch braucht Herausforderungen.  Wie ich widder zu mer  kumme bin, hab ich erfahre, dass se mer die Dekantierkarraff iwwer de Kopp ghaache hot. Ich hab nimmi gewisst, wer ich bin; awwer ich hab uff äämol widder pälzisch geredt.  Wo ich dann ausem Krangehaus raus war, bin ich als erschdes durch de Hemshof geloffe, die alde Plätz suche. S war schun troschtlos. S Leinerhäusl is abgerisse, de Hemshofmarkt uffm Gördelerplatz besteht bloß noch aus drei Ständ, un ob die Ficke Paula noch ihr Wertschaft hot, des hab ich mich gar nimmi getraut zu gucke.  Awwer  vielleicht gebts jo do in de Näh irgendwo noch so es richtich aldes Woilokal. Do det ich jetzt gern mit Eich en Schoppe Riesling trinke. Ich hab allerdings nicht viel Zeit. Ich muss heute noch aufn Short-Trip nach L.A., Teambuilding-Training, sorry.  Ja, sehner, aus mir is was worre. Ich wäß bloß net so recht, was.